নিয়ম মেনে ১৬মে থেকেই ছুটি শুরু হয়ে গিয়েছে জেলার বিভিন্ন বিদ্যালয়গুলিতে৷ ১৯ তারিখ বিদ্যালয় খুলে ফের একমাসের জন্য তা বন্ধ করে দেওয়া হবে৷ গরমের দাবদাহ থেকে পড়ুয়াদের বাঁচাতে এই উদ্যোগ নেওয়া হলেও আদপে তা ক্ষুদেদেরই চিন্তার কারণ৷ পড়াশোনা তো হবেই না, তার সঙ্গে আরও একটি বিষয় জঙ্গলমহল-সহ গোটা রাজ্যের দরিদ্র পরিবারগুলিকে ভাবাচ্ছে। কারণ, অন্যান্য জেলার সঙ্গে পশ্চিম মেদিনীপুরের প্রায় নয় হাজার বিদ্যালয়, প্রাথমিক বিদ্যালয়, অঙ্গনওয়াড়ী কেন্দ্র বন্ধ থাকছে৷ যেখানে খুদে পড়ুয়ারা পড়াশোনার সঙ্গে একবেলা ভাল, পুষ্টিকর খাবার পেত৷ এই ছুটির কারণে পেট ভরে একবেলা খাওয়ার থেকে তাঁরা বঞ্চিত হবে। 
পশ্চিম মেদিনীপুরের জঙ্গলমহলের পিছিয়ে থাকা এলাকাগুলিতেই এই সমস্যা হবে সর্বাধিক৷ যেখানে বেশিরভাগ শ্রমিক, অনুন্নত আদিবাসী পরিবারগুলি রয়েছে৷ যারা নিজেরা কোনওভাবে পেট ভরাতে পারলেও শিশুদের একবেলা পুষ্টিকর খাবারের স্বার্থে বিদ্যালয়ে পাঠাতেন৷ নিজেরা কাজে সারাদিন মাঠে খাটলেও বিদ্যালয়ে পাঠিয়ে খাওয়া ও রক্ষণাবেক্ষণ নিয়ে অনেকটা নিশ্চিন্তে থাকতেন৷ এই জেলাতে প্রাথমিক বিদ্যালয়ের সংখ্যা প্রায় পাঁচ হাজার, উচ্চবিদ্যালয় প্রায় দেড় হাজার, তারপরেও প্রায় আড়াই হাজার  অঙ্গনওয়াড়ী কেন্দ্র রয়েছে। ১৬ মে থেকে গরমের ছুটি পড়ে যাওয়ার পরে থেকেই এদের অধিকাংশেরই পুষ্টিকর মিলের বদলে পান্তাভাত, লঙ্কা দিয়ে বেগুনপোড়ার মতো খাবার৷ মুখে অরুচি হলেও এই খুদেদের পেটের জ্বালা মেটাতে তাই খেতে হচ্ছে৷ 
খড়্গপুর লোকাল থানার মাধবপুরে আদিবাসী গ্রামগুলিতে এই চিত্রটা অনেক বেশি স্পষ্ট৷ বুধবার এক পরিবারে গিয়ে দেখা গেল, মাধবপুর প্রাথমিক বিদ্যালয়ের দুই ছাত্র-ছাত্রী ভাইবোন তাপস মুর্মু-মমতা মুর্মু পান্তা খাচ্ছে বেগুন পো়ড়া দিয়ে৷ সাংবাদিকদের দেখে মা অনিতা মুর্মু একটু হেসে বললেন, “আমরা খেটে খাই, ভাল খাবার দেওয়ার ক্ষমতা তো নেই৷ নিজেরা যা খাই তাই দিলাম৷ স্কুল খুললে আবার পাবে৷” শুধু খড়্গপুর নয়, ঝাড়গ্রাম, বিনপুর, শালবনী, নয়াগ্রাম, লালগড়ের মতো জঙ্গলমহলের সব এলাকাগুলিতেই একই ছবি দেখা যাচ্ছে৷ জেলার শিক্ষা কর্মাধ্যক্ষ শ্যাম পাত্র বলেন “মিড ডে মিল না পেলে না খেয়ে থাকবেনা কেউই, তবে পুষ্টিযুক্ত খাবারের থেকে বঞ্চিত হবে অনেকেই৷ দেখা যাক এই সমস্যার সমাধানে কিছু করা যায় কিনা৷”